Trumps utsagn rystet Nato-land. Vil Europa klare å stå imot russisk aggresjon alene?
MÜNCHEN (Aftenposten): Europa må ta større ansvar for egen sikkerhet. Det var den klare beskjeden fra amerikanske senatorer på Europa-besøk i helgen. – Husk på at diktatorer ikke drar på ferie, sa president Volodymyr Zelenskyj i München lørdag. Han er ikke alene om å bekymre seg over hva Vladimir Putin kan finne på.  Estisk etterretning advarer om at Russland forbereder seg på en potensiell militær konflikt med Nato innen de neste ti årene. En dansk forsvarsanalytiker advarer om at det kan skje tidligere enn de fleste tror. Norges Forsvarssjef Eirik Kristoffersen mener Norge og Vesten har dårlig tid.  Samtidig har presidentkandidat Donald Trump i USA sådd tvil om han vill stille opp for Nato-allierte. Hvor godt forberedt er Europa på russisk aggresjon i dag? Og kan Europa forsvare seg alene hvis Trump blir president og gjør alvor av truslene sine? Senatorer presser Europa Eksperter mener at selv om sannsynligheten for en russisk militær aggresjon mot Nato-land i dag er lav, så må den tas på alvor. På få år kan Russland igjen ha rustet opp forsvaret. – Det er en gryende forståelse av at Europa må ta ansvar for å støtte Ukraina i større grad. Ikke vente på USA hele tiden, sa Nils Andreas Stensønes, sjef for Etterretningstjenesten, til Aftenposten i München. I forlengelsen av det: Europa må ta større ansvar for egen sikkerhet. Sammen med en rekke toppolitikere og eksperter, deltok Stensønes på den årlige sikkerhetskonferansen i München. Amerikanere som tok turen, presset på: Senator og republikaner Pete Ricketts mener at selv om 18 Nato-land i år kan oppfylle målet om å bruke 2 prosent av BNP på forsvar, må Europa gjøre mer. Partifelle James Vance var enda tydeligere. Europa har ikke tatt nok ansvar og bidrar ikke med nok avskrekking. Han sa også at Trump har forsøkt å få Europa til å våkne opp. – Uavhengig av om Trump blir president, vil europeerne være mer utsatt, sier Jan Techau. Han er direktør for tankesmien Eurasias kontor i Tyskland.  Techau ramser opp:  Så hvor står Europas forsvar? – De europeiske landene er ikke klare til å avskrekke og forsvare seg selv mot et russisk angrep i dag, sier Eva Hagström Frisell ved Totalförsvarets forskningsinstitutt i Sverige. Det samme mener Claudia Major ved tankesmien SWP. Techau mener beslutningene som tas i dag, er avgjørende for om Europa klarer å forsvare seg mot russisk militær aggresjon i fremtiden. Må skaffe det USA har Flere land har økt forsvarsbudsjettene kraftig de siste årene. Techau understreker at pengene må brukes riktig. Først og fremst må Europa tette hullene på områder hvor amerikanerne er sterkest i dag, mener han. Det må kjøpes inn utstyr til rekognosering og kontrollsystemer som gjør at data kan samles inn og sendes til soldater på slagmarken i sanntid. Samtidig kan Putin vise styrke gjennom sammensatte, hybride trusler, inkludert cyber- og påvirkningsoperasjoner. – Her mener jeg Europeerne er moderat forberedt, sier Techau. Det gjenstår å bygge opp et offensivt cyberforsvar. Så langt har vestlig cyberforsvar for det meste handlet om å forsvare seg mot dataangrep, mener han. Putins kjøttkvern Zelenskyj trakk frem det han mener er Russlands store fordel. De har mange menn, og nøler ikke med å bruke dem som kanonføde. I dag har USA flere soldater enn de seks største Nato-landene til sammen. USA og Europa har en større bakkestyrke enn Russland, men uten USA i ryggen er ikke avskrekkingen den samme. Techau er ikke i tvil om at Europa på sikt kan bygge en stor bakkestyrke som har avskrekkende effekt. Nato ble i fjor enige om en plan på flere tusen sider som sier hva som trengs for å forsvare Europa i årene fremover. Planen sier at soldater som er i høy beredskap, skal økes fra 40.000 til 300.000. Europa må også investere i infrastruktur som gjør at styrker kan fraktes på tvers av landegrenser, ammunisjon, satellitter, droner og luftvern. Det skriver The Economist. USA har alene en større luftmakt enn resten av Nato. Men ett våpen er særlig viktig for Europas sikkerhet. Og det er det USA som rå over. Bør Europa få egne atomvåpen? USA har plassert ut kjernefysiske våpen en rekke steder i Europa. En amerikansk tankesmie estimerer at de har hundre atomvåpen i Europa. Målet er å avskrekke andre land fra å angripe Europa. Også Frankrike og Storbritannia har slike våpen. Det er ikke mange nok til å ha en avskrekkende effekt alene, mener Techau. I München spurte en tidligere finsk minister: Bør Europa vurdere å utvikle egne atomvåpen? Nato-sjef Jens Stoltenberg var klokkeklar:  Ideen om å utvikle atomvåpen, uten å inkludere USA og Storbritannia, vil undergrave den avskrekkingen som fungerer godt i dag, sa han. – Stoltenbergs svar er fint så lenge USA støtter Europa. Men det er nå det store spørsmålet, sier Techau.
Europa må ta mer ansvar for egen sikkerhet, mener amerikanske senatorer. Frykt for Russlands aggresjon øker, samtidig som USA kan rette oppmerksomheten andre steder. Europa er ikke godt rustet mot et russisk angrep per nå, ifølge eksperter. Spørsmålet om Europa bør utvikle egne atomvåpen ble stilt, men Nato-sjef Jens Stoltenberg mener det vil svekke dagens avskrekking.